b'\n_START_ARTICLE_\nLlonganissa de Vic\n_START_SECTION_\nHist\xc3\xb2ria\n_START_PARAGRAPH_\nLa llonganissa de Vic s\'esmenta per primera vegada en un document del segle XIV que es troba a l\'Arxiu Episcopal de Vic._NEWLINE_La seva fama es va estendre pertot arreu al final del segle XIX. Alfons XII, Rei d\xe2\x80\x99Espanya, quan visitava la ciutat complia escrupolosament amb tres preceptes: l\'un era visitar al Sr. Bisbe, l\'altre anar a la Catedral i l\'altra visitar la f\xc3\xa0brica de les llonganisses. La f\xc3\xb3rmula per a aquesta elaboraci\xc3\xb3 es fa imitant la manera dels pagesos de la Plana de Vic que des de temps remots picaven les millors carns de la matan\xc3\xa7a del porc i un cop adobada la penjaven a assecar al rebost.\n_START_SECTION_\nProc\xc3\xa9s d\'elaboraci\xc3\xb3\n_START_PARAGRAPH_\nActualment, es fabrica amb carn de les millors parts del porc, els pernils mancats de greixos, trinxats amb cansalada i condimentades nom\xc3\xa9s amb sal i pebre negre. Per a l\'elaboraci\xc3\xb3 d\'aquest producte nom\xc3\xa9s s\'utilitzen carns magres seleccionades expressament per fer la llonganissa. Un cop capolada la carn, es pasta i se sotmet a maceraci\xc3\xb3 durant un per\xc3\xadode no inferior a 48 hores en una cambra frigor\xc3\xadfica. Un cop finalitzada la maceraci\xc3\xb3, es deixa reposar uns dies i s\'emboteix en tripes naturals de diferents di\xc3\xa0metres._NEWLINE_Dins la gran varietat de tripes que hi ha, la cular \xc3\xa9s segurament la millor. Per tant, la llonganissa "culara", aquella que est\xc3\xa0 embotida amb la tripa cular, \xc3\xa9s la m\xc3\xa9s recomanada._NEWLINE_La part m\xc3\xa9s delicada del proc\xc3\xa9s \xc3\xa9s l\'assecatge, que \xc3\xa9s completament natural, com el sistema tradicional diu. L\'assecatge ha de durar un m\xc3\xadnim de 45 dies. \xc3\x89s durant l\'assecatge que l\'embotit adquireix el trets distintius. La Plana t\xc3\xa9 unes condicions ambientals i clim\xc3\xa0tiques que donen al producte final, la llonganissa de Vic, una aroma i un sabor caracter\xc3\xadstics.\n_START_SECTION_\nIndicaci\xc3\xb3 Geogr\xc3\xa0fica Protegida\n_START_PARAGRAPH_\nLa Llonganissa de Vic s\'elabora en empreses dels municipis de la Plana de Vic. Aquests municipis estan inscrits en el registre del Consell Regulador de la IGP (Indicaci\xc3\xb3 Geogr\xc3\xa0fica Protegida). Aix\xc3\xb2 assegura que el producte tingui la marca de qualitat que en garanteix la proced\xc3\xa8ncia i el compliment dels requisits establerts en el proc\xc3\xa9s productiu. _NEWLINE_La zona d\'elaboraci\xc3\xb3 de la llonganissa \xc3\xa9s la Plana de Vic, que inclou els seg\xc3\xbcents municipis: Aiguafreda, Sant Mart\xc3\xad de Centelles, El Brull, Seva, Tona, Muntanyola, Malla, Taradell, Sant Juli\xc3\xa0 de Vilatorta, Santa Eug\xc3\xa8nia de Berga, Calldetenes, Folgueroles, Vic, Santa Eul\xc3\xa0lia de Riuprimer, Gurb, Tav\xc3\xa8rnoles, Roda de Ter, Manlleu, Santa Cec\xc3\xadlia de Voltreg\xc3\xa0, Sant Hip\xc3\xb2lit de Voltreg\xc3\xa0, Les Masies de Voltreg\xc3\xa0, Or\xc3\xads, Torell\xc3\xb3, Centelles, Baleny\xc3\xa0, Les Masies de Roda, Sant Vicen\xc3\xa7 de Torell\xc3\xb3 i Sant Pere de Torell\xc3\xb3._NEWLINE_Les empreses inscrites a la Indicaci\xc3\xb3 Geogr\xc3\xa0fica Protegida Llonganissa de Vic a data 21-09-2019 s\xc3\xb3n: Embotits Sol\xc3\xa0, Casa Riera Ordeix, Embotits Artesans Can Duran, Embotits Salgot, Sucesores de J. Pont i Embotits Casolans Ca La Gl\xc3\xb2ria (marca Casa Oms).\n_START_SECTION_\nCaracter\xc3\xadstiques\n_START_PARAGRAPH_\nLa Llonganissa de Vic t\xc3\xa9 una forma cil\xc3\xadndrica, encara que no sempre \xc3\xa9s perfecta, ja que el proc\xc3\xa9s d\'elaboraci\xc3\xb3 \xc3\xa9s completament artesanal, amb un di\xc3\xa0metre entre 35 i 60 mil\xc2\xb7l\xc3\xadmetres i un pes que pot oscil\xc2\xb7lar entre 300 i 2.500 grams. Aquestes mides s\xc3\xb3n com a norma general, per\xc3\xb2 sempre hi pot haver una llonganissa amb pes i di\xc3\xa0metre diferents._NEWLINE_Aquest producte, quan es talla, presenta un color vermell\xc3\xb3s amb la cansalada visible a daus i el pebre negre en gra. El color exterior \xc3\xa9s blanquin\xc3\xb3s a causa de la flora externa pr\xc3\xb2pia. _NEWLINE_Les llonganisses amb indicaci\xc3\xb3 geogr\xc3\xa0fica han de dur una etiqueta, en la qual hi figura el nom "Llonganissa de Vic. Indicaci\xc3\xb3 Geogr\xc3\xa0fica Protegida" i el logotip, a m\xc3\xa9s de les dades, que amb car\xc3\xa0cter general exigeix la normativa.'